b'\n_START_ARTICLE_\nKukmakova strni\xc5\xa1\xc4\x8dnica\n_START_SECTION_\nOpis\n_START_PARAGRAPH_\nIme je goba dobila zaradi podobnosti s kukmakom (Agaricus). Klobuk gobe ima premer med 5 in 12 cm in je precej mesnat. V mladosti je polkro\xc5\xbeen, izob\xc4\x8den, kasneje pa se izravna. Vedno je gladek in svetle\xc4\x8d, suh in pogosto razpokan. Barva zgornjega dela je lahko rjavo rde\xc4\x8da, z vijoli\xc4\x8dastim odtenkom, rumenkasta, pogosto pa celo skoraj bela. Rob je dolgo podvihan, le pri izjemno starih primerkih je izravnan. Trosovnica je najprej belkasta, sestavljena pa je iz gostih listi\xc4\x8dev. Ti postopoma sivijo in postajajo s starostjo vse bolj temni. Pri starej\xc5\xa1ih primerkih so skoraj povsem rjavi z vijoli\xc4\x8dastim nadihom, v njih pa je vijoli\xc4\x8dno \xc4\x8drn trosni prah, sestavljen iz 10-15 x 7-9 mikronov velikih, podolgovato elipsastih trosov z vidnim kali\xc5\xa1\xc4\x8dem._NEWLINE_Obro\xc4\x8dek je na zgornji strani mo\xc4\x8dno na\xc5\xbelebljen in pri starih gobah pogosto odpade. Meso kukmakove strni\xc5\xa1\xc4\x8dnice je belo in trdno ter ima rahel vonjem po redkvici. Kuhana goba ima rahel priokus krompirja._NEWLINE_Valjast, poln, svetle\xc4\x8d, ponekod rumeno nadahnjen in proti dni\xc5\xa1\xc4\x8du nekoliko odebeljen bet dose\xc5\xbee v vi\xc5\xa1ino od 4 do 10 cm in ima premer od 1 do 2 cm. Barva beta je belkasta.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nKukmakova strni\xc5\xa1\xc4\x8dnica raste najpogosteje na njivah, predvsem na strni\xc5\xa1\xc4\x8dih raznih \xc5\xbeit. V naravi raste spomladi in v jeseni, umetno gojena pa uspeva preko celega leta, vendar le v zaprtih in klimatsko urejenih prostorih._NEWLINE_Kukmakova strni\xc5\xa1\xc4\x8dnica je u\xc5\xbeitna goba, ki pa jo je treba pred u\xc5\xbeivanjem ustrezno pripraviti. Surove in onesna\xc5\xbeene gobe z njiv intenzivne kmetijske pridelave so lahko namre\xc4\x8d \xc5\xa1kodljive. Pravilno pripravljena je ta strni\xc5\xa1\xc4\x8dnica okusna in vsestransko uporabna goba._NEWLINE_Te gobe uspe\xc5\xa1no gojijo na slami, v sen\xc4\x8dnih prostorih vrta. Podobne vrste so Orja\xc5\xa1ka strni\xc5\xa1\xc4\x8dnica (Stropharia eximia) ter Hornemannova strni\xc5\xa1\xc4\x8dnica (Stropharia homemannii), ki je neu\xc5\xbeitna in lahko \xc5\xa1kodljiva.'